蘇文忠潘墨詩帖贊
作者：岳珂
朝代：宋

paragraphs: 懷絕世之清音，歎媸妍之難諶。
慨丸墨之未改，挹古人而寄心。
褐黯黯以如漆，笏琅琅而抵金。
貯冰壺其自如，渺一塵之弗侵。
彼遠臭以何歸，謾花柳之繁陰。
姓昧昧以污人，雖千年而亦瘖。
予得此詩，跫然長吟。
想先生之清標，契謫仙于同襟。
凌九垓而神會，豈入海之可尋。
方將抱月乘風，携壺命琴。
短墨帝于玄圃，挾客卿于翰林。
快騎鯨而翳鳳，遂登高而俯深。
執此卷而撰杖，筮得朋于盍簪。
秋露其滴，玉蜍自斟。
捧詩硯之如箕，淬詞鋒之發鐔。
付張李于一吷，視滄溟于蹄𨁊。
逸興天游，浩無古今。
斗杓回光，曦車發晨。
承謦欬于緒言，猶足以投微機于芥針也。